Rossiya banki “O'zagroeksportbank”ni sotib olish bo'yicha bitimni bekor qiladi

Rossiya “Sovkombank”i tomonidan “O'zagroeksportbank”ni sotib olish bo'yicha bitim bekor qilinadi. Bu haqda “Bankers.uz” xabar berdi.
Ma'lum bo'lishicha, bitimning bekor qilinishi bo'yicha Sankt-Peterburg iqtisodiy forumida “Sovkombank” boshqaruvi raisining birinchi o'rinbosari Sergey xotimskiy gapirib o'tgan.
“Afsuski, Rossiyaning deyarli barcha tizimli ahamiyatga ega banklari singari bizga nisbatan sanktsiyalar joriy qilingani sababli, loyihani joriy sharoitda amalga oshirish imkonsiz bo'lib qoldi, bu haqda O'zbekiston hukumati xabardor qilingan. Bu yerda bir narsani tushunish muhim — bizning har qanday sho''ba bankimiz avtomatik tarzda sanktsiyalar ostida qolishi O'zbekiston uchun muammo bo'lardi. Biz texnologiya va sarmoya olib kelish o'rniga, regulyator hal qilishi kerak bo'lgan bir qator muammolarni olib kelgan bo'lardik”, — degan xotimskiy.
“Biz vaziyat o'zgarishiga umid qilishda davom etamiz, sanktsiyalar bilan bog'liq vaziyat bartaraf etilgach, biz O'zbekiston bozoriga faol kreditor sifatida katta mamnuniyat bilan qaytamiz. Hozir, afsuski, biz kredit loyihalarimizning aksariyat qismini qisqartirishga majburmiz.
O'zbekiston hukumati yaqin orada uni xususiylashtirishni rejalashtirmoqda va biz shartlarga ko'ra bu jarayonda ishtirok eta olmaymiz. Hozir tomonlarning o'zaro qaroriga ko'ra, bitimni bekor qilish bosqichida. Aytishimiz mumkinki, u deyarli bekor qilindi”, — deya qo'shimcha qilgan xotimskiy.
Ma'lumot o'rnida, “Sovkombank” “O'zagroeksportbank”ning 100 foiz davlat ulushini 2022 yilning fevral oyi o'rtalarida tuzilgan kelishuvga ko'ra, 4 million dollarga sotib olishi kerak edi.
Avvalroq rus tilidagi mobil bank ilovalari tez orada “Apple iOS” operatsion tizimiga ega qurilmalarda ishlamay qolishi mumkinligi va ular orasida “Sovkombank” ham borligi xabar qilingandi.